Document ID: 32007D0529

DEĊIŻJONI TAL-KUMMISSJONI
tal-21 ta’ Marzu 2007
dwar l-Għajnuna mill-Istat C 21/06 (ex N 635/05), li għandha tiġi implimentata mir-Repubblika Slovakka fir-rigward ta’ Slovenské lodenice Komárno
(notifikata taħt id-dokument numru C(2007) 1182)
(Il-verżjoni Slovakka biss hija awtentika)
(Test b’relevanza għaż-ŻEE)
(2007/529/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b’mod partikolari l-Artikolu 88(2) tiegħu,
Wara li talbet li partijiet interessati sabiex jissottomettu l-kummenti tagħhom skond id-dispożizzjoni msemmija hawn fuq (1) u wara li kkunsidrat il-kummenti tagħhom,
Billi:
1. PROĊEDURA
(1)
B’ittra datata d-9 ta’ Diċembru 2005, li ġiet irreġistrata fl-14 ta’ Diċembru 2005, ir-Repubblika Slovakka nnotifikat lill-Kummissjoni dwar l-intenzjoni tagħha li tagħti għajnuna għall-investiment reġjonali favur it-tarzna Slovenské lodenice Komárno. Il-Kummissjoni talbet l-informazzjoni bl-ittri tat-23 ta’ Diċembru 2005 u tas-27 ta’ Frar 2006, li r-Repubblika Slovakka wieġbet b’ittra datata s-26 ta’ Jannar 2006, irreġistrata fil-31 ta’ Jannar 2006, u b’ittra datata t-23 ta’ Marzu 2006, irreġistrata fl-4 ta’ April 2006.
(2)
B’ittra tas-7 ta’ Ġunju 2006, il-Kummissjoni infurmat lir-Repubblika Slovakka li kienet iddeċidiet li tibda l-proċedura stabbilita fl-Artikolu 88(2) tat-Trattat tal-KE fil-każ ta’ l-għajnuna.
(3)
Id-deċiżjoni tal-Kummissjoni li tibda l-proċedura stabbilita fl-Artikolu 88(2) tat-Trattat tal-KE ġiet ippubblikata fil-Ġurnal Uffiċjali ta’ l-Unjoni Ewropea (2). Il-Kummissjoni stiednet lill-partijiet interessati sabiex jissottomettu l-kummenti tagħhom fuq il-miżura.
(4)
B’ittra tas-6 ta’ Lulju 2006, li ġiet irreġistrata fit-12 ta’ Lulju 2006, ir-Repubblika Slovakka ssottomettiet il-kummenti tal-benefiċjarju - Slovenské lodenice Komárno. Minħabba li dawn il-kummenti ġew mgħoddija lill-Kummissjoni mir-Repubblika Slovakka, il-Kummissjoni tikkunsidra li r-Repubblika Slovakka kellha l-opportunità li tirreaġixxi għall-kummenti tal-benefiċjarju. Ir-Repubblika Slovakka ma ssottomettiet l-ebda kumment ieħor. B’ittra tat-30 ta’ Ottubru 2006, il-Kummissjoni talbet lir-Repubblika Slovakka sabiex tikkonferma l-għarfien tal-Kummissjoni tal-kummenti tal-benefiċjarju. Il-benefiċjarju pprovda iżjed spjegazzjonijiet f’laqgħa li saret fl-14 ta’ Diċembru 2006. Ir-Repubblika Slovakka wieġbet għat-talba tal-Kummissjoni tat-30 ta’ Ottubru 2006, b’ittra datata l-10 ta’ Jannar 2007, li ġiet irreġistrata fl-istess ġurnata, li fiha kkonfermat ukoll l-ispjegazzjonijiet mogħtija mill-benefiċjarju fil-laqgħa fuq imsemmija.
2. DESKRIZZJONI DETTALJATA TA’ L-GĦAJNUNA
2.1. L-intrapriża relevanti
(5)
Il-benefiċjarju huwa l-kumpanija Slovakka li tibni l-bastimenti Slovenské lodenice Komárno, a.s. Bratislava (“SLK”), li twettaq in-negozju tagħha fix-xmara Danubju f’reġjun eliġibbli għall-għajnuna reġjonali taħt l-Artikolu 87(3)a) tat-Trattat tal-KE. L-intrapriża ġiet imwaqqfa fl-2000. L-azzjonisti tagħha huma Euram Bank AG Vienna (70 %) u l-Istat (30 %). Euram Bank AG Vienna sar l-azzjonist maġġoritarju permezz ta’ żewġ investimenti kapitali fl-2003. SLK hija kumpanija kbira bi qligħ ta’ SKK 1,424 biljun (3) (2004) u b’910 impjegati (2005). Wara li ġiet parzjalment privatizzata fl-2003, l-intrapriża ttriplat il-produzzjoni tagħha (f’termini ta’ CGT annwali) u fl-2004 għamlet profitt ta’ SKK 26 miljun. Il-kumpanija m’hijiex f’diffikultajiet finanzjarji.
(6)
SLK tipproduċi bastimenti għall-ġarr ta’ kontejners żgħar u inġenji għall-ġarr tat-tagħbija b’kapaċità massima ta’ ġarr ta’ 6 000 dwt. Skond l-informazzjoni rrappurtata mir-Repubblika Slovakka, DAMEN fl-Olanda u Flensburg fil-Ġermanja huma l-mexxejja tas-suq, u jipproduċu bastimenti ta’ bejn 4 000 u 20 000 dwt. Bħalissa t-tarzna Pollakka Stocznia Polnocna tispeċjalizza wkoll f’bastimenti għall-ġarr ta’ kontejners ta’ daqs simili. SLK ma tiħux ir-responsabbiltà għat-tiswija jew għall-bidla ta’ l-inġenji tal-baħar. Il-produzzjoni totali ta’ SLK hija ddestinata lejn l-Istati Membri ta’ l-Unjoni Ewropea.
2.2. Il-Proġett għall-investiment
(7)
Bejn l-2006 u l-2008, SLK beħsiebha tieħu ħsieb, proġett għall-investiment bl-isem L-immodernizzar tal-bażi teknika Slovenské lodenice Komárno (Modernisation of the technical base of Slovenské lodenice Komárno). L-għan huwa li timmodernizza l-produzzjoni tagħha. Il-proġett għall-investiment huwa maqsum f’disa’ partijiet b’ismijiet minn DP 01 sa DP 09, li jiġu deskritti fil-qosor iktar ’il quddiem b’kunsiderazzjoni għall-kummenti ppreżentati mill-benefiċjarju sabiex tiġi ċċarata n-natura ta’ l-investiment wara l-bidu ta’ proċedura formali għall-investigazzjoni.
-
DP 01 - Estensjoni ta’ l-ispazju għall-produzzjoni: l-installazzjoni ta’ binarji ġodda fil-bini tat-tarzna, li se tiġi mgħammra sabiex jinħoloq ċentru ġdid għall-assemblaġġ; it-tarzna se tixtri krejn ta’ 50 t. S’issa din iż-żona tat-tarzna ma tintużax għall-produzzjoni iżda bħala żona għall-ħażna. L-ispejjeż relatati ma’ dan l-investiment jammontaw għal SKK 39 825 658.
-
DP 02 - Ix-xiri u l-installazzjoni ta’ chamber jet għal sistema awtomatika għall-prefabbrikazzjoni ta’ l-azzar (automated system for the pre-fabrication of steel). Dan l-investiment għandu jħaffef il-proċesss tat-tindif tal-pjanċi tal-metall. Meta jiġi mqabbel mat-tagħmir li qiegħed jintuża bħalissa, iċ-chamber jet il-ġdid joffri diversi vantaġġi: proċess ta’ produzzjoni iżjed mgħaġġel, tnaqqis sinjifikanti fil-konsum tas-sustanza barraxa u ta’ l-enerġija u titjib fl-ambjent. Il-kapaċità teoretika tas-sistema awtomatika għall-prefabbrikazzjoni ta’ l-azzar żdiedet minn 12 450 t għal 15 700 t. L-ispejjeż jammontaw għal SKK 17 500 000.
-
DP 03 - L-installazzjoni tad-distribuzzjoni ta’ l-enerġija fil-binarji 4 u 5: il-binarji 4 u 5 jintużaw għall-kostruzzjoni ta’ sezzjonijiet mill-qoxra tal-bastiment u fit-tgħaqqid tal-qorxa; it-tarzna ser tibni sitt punti ġodda għall-konnessjoni ta’ l-enerġija (għall-acetylene, l-ossiġenu u l-arja kkompressata) sabiex din il-faċilità tiġi aġġornata. Dawn l-ispejjeż għall-investiment jammontaw għal SKK 6 500 000.
-
DP 04 - L-installazzjoni tad-distribuzzjoni ta’ l-enerġija fuq il-moll, fejn isseħħ il-fażi finali tal-proċess ta’ produzzjoni: fuq il-moll ser jinbnew kanali ġodda ta’ distribuzzjoni u tmien punti ta’ konnessjoni (għall-acetylene, l-ossiġenu, l-arja kkumpressata u l-elettriku). L-għan huwa li s-sistema attwali li fiha l-acetylene, l-ossiġenu u l-arja kkumpressata jitneħħew mill-fliexken tiġi sostitwita. Dan minħabba li s-sistema preżenti tieħu ħafna ħin u tiswa ħafna flus. L-ispejjeż jammontaw għal SKK 3 500 000.
-
DP 05 - Għodda għat-titqib (boring) orizzontali: ix-xiri ta’ għodda għat-titqib orizzontali ta’ W 100. SLK bħalissa tikri tip eqdem ta’ din l-għodda għat-titqib (W 75). Il-W 100 huwa tip iżjed avvanzat ta’ l-għodda għat-titqib u għandu l-karatteristiċi tekniċi sabiex firxa akbar ta’ partijiet jaħdmu b’mod iżjed effiċjenti (aktar rotazzjonijiet kull minuta). L-ispejjeż kapitali jammontaw għal SKK 6 000 000.
-
DP 06 - Workshop għall-qtugħ tal-materjal: ix-xiri ta’ magna li taqta’ li taħdem b’mod idrawliku. S’issa ntużat teknoloġija alternattiva, inqas effiċjenti. L-ispejjeż jammontaw għal SKK 2 000 000.
-
DP 07 - Titjib fil-kontroll tal-kwalità: il-miżuri ta’ kontroll fuq il-qoxra waqt il-produzzjoni, il-kontroll tal-kwalità tax-xogħol ta’ varji professjonijiet, ix-xiri ta’ magna tar-raġġi-X li tista’ tinġarr, ta’ magna waħda li tkejjel iż-żebgħa u l-materjal, magna waħda ta’ l-ultrasound li tkejjel il-wisa’ tal-pjanċi ta’ l-azzar u element wieħed għall-esplorazzjoni. L-ispejjeż jammontaw għal SKK 2 000 000.
-
DP 08 - L-immodernizzar ta’ l-apparat għall-ġarr: karru għall-pjattaforma, high lift, ċarġers għall-plump batteries. L-ispejjeż jammontaw għal SKK 2 000 000.
-
DP 09 - Workshop għall-welding ta’ l-aluminju u ta’ l-istainless steel: workshop elettriku għall-ħaddieda (electric locksmith workshop), workshop għall-issaldjar tat-tubi (tubes-welding workshop). Bħallissa ngħataw subkuntratti għal żewġ workshops. L-ispejjeż jammontaw għal SKK 1 000 000.
(8)
L-ispejjeż totali jammontaw għal SKK 80 325 658, liema somma hija ugwali għall-ispejjeż eliġibbli għall-għajnuna għall-investiment reġjonali. L-ispejjeż jinkludu n-nefqa għax-xiri tal-makkinarju u tat-tagħmir. Il-valur attwali ta’ l-ispejjeż li huma eliġibbli għall-investiment huwa SKK 76 100 000 (rata ta’ skont ta’ 7,55 %). L-ispejjeż, fis-snin differenti, kienu mqassma kif ġej:
Tabella 1
Il-valur attwali ta’ l-ispejjeż eliġibbli
Sena
Spejjeż eliġibbli
Valur attwali ta’ l-ispejjeż eliġibbli
2006
31 164 000
31 164 000
2007
37 295 658
34 677 506
2008
11 866 000
10 258 494
Total
80 325 658
76 100 000
(9)
Skond ir-Repubblika Slovakka, is-sottoproġetti DP 02-DP 09 huma proġetti indipendenti li SLK se twettaq anke jekk is-sottoproġett DP 01 ma jiġix imwettaq.
(10)
Il-proġett għall-investiment ser iwassal għal żieda fil-kapaċità teknika tat-tarzna minn 24 000 cGT (tunnellati gross ikkumpensati - compensated gross tons) għal 28 500 cGT mill-2009, li tikkorrispondi għal żieda fil-produzzjoni b’massimu ta’ żewġ bastimenti fis-sena. Effetti oħra tat-twettiq tal-proġett ikunu t-tqassir taċ-ċiklu ta’ produzzjoni, it-tfaddil fl-ispejjeż u t-titjib fil-kwalità. Il-produttività tat-tarzna ser tiżdied minn 67 siegħa ta’ ħidma/cGT attwali għal 58 siegħa ta’ ħidma/cGT mill-2009, meta jitqies ix-xogħol li ngħata b’subkuntratt.
(11)
Bħala riżultat ta’ l-investiment ser jinħolqu 140 impjieg fit-tarzna (inkluż 112-il impjieg fil-produzzjoni diretta, 20 impjieg anċillari u 8 impjiegi tekniċi u amministrattivi) u 50 impjieg indirett f’reġjun b’rata ta’ nies qiegħda ta’ 14 %. Wara t-twettiq tas-sottoproġett DP 09, ser jinħolqu ħafna impjiegi fil-produzzjoni diretta permezz ta’ l-insourcing. In-numru totali ta’ sigħat ta’ ħidma disponibbli kull sena wara l-implimentazzjoni ta’ l-investiment ser jogħla minn 1 590 300 għal 653 200.
(12)
Il-benefiċjarju ddikjara li kien ser juża’ r-riżultati ta’ l-investiment għal perjodu ta’ almenu l-ħames snin li kien imiss. Slovenské lodenice Komárno applika għall-għajnuna bl-ittra ta’ l-10 ta’ Ottubru 2005. L-implimentazzjoni ta’ l-investiment beda fl-2006.
2.3. Il-miżura li fuqha hemm it-tilwim
(13)
Il-miżura li ġiet innotifikata tikkonsisti f’maħfra mill-kumpanija ta’ l-assigurazzjoni soċjali Sociálna poisťovňa, tal-ħlasijiet tal-penali relatati mal-ħlas tardiv tal-kontribuzzjonijiet tas-sigurtà soċjali mill-SLK fil-perjodu bejn il-31 ta’ Ottubru 2003 u l-31 ta’ Marzu 2004. Id-dejn li ser jinħafer jammonta għal SKK 17 117 957. Sociálna poisťovňa se taħfer id-dejn meta tirċievi l-approvazzjoni tal-Kummissjoni. Il-valur attwali ta’ l-għajnuna b’hekk jammonta għal SKK 17 117 957, li huwa daqs intensità ta’ għajnuna ta’ 22,49 % ta’ l-ispejjeż eliġibbli.
(14)
Is-sorsi ta’ finanzjament li jibqa’ huma r-riżorsi ta’ Slovenské lodenice Komárno stess (SKK 19 025 000) u self minn bank privat (SKK 39 957 043).
3. DEĊIŻJONI LI TINBEDA L-PROĊEDURA SKOND L-ARTIKOLU 88(2) TAT-TRATTAT TAL-KE
(15)
Il-Kummissjoni bdiet il-proċedura formali ta’ investigazzjoni għar-raġunijiet li ġejjin: l-ewwel, il-Kummissjoni kellha dubji dwar jekk is-sottoproġetti DP 01, DP 05 u DP 09 humiex investimenti fl-immodernizzar tas-sitwazzjoni attwali tat-tarzna, jew jekk humiex maħsuba sabiex iżidu l-produttività ta’ l-installazzjonijiet eżistenti, u għalhekk, dwar jekk jistgħux jitqiesu bħala eliġibbli għall-għajnuna reġjonali.
(16)
Il-Kummissjoni, b’mod partikolari, kellha dubji dwar jekk is-sottoproġett DP 01 li, għall-għanijiet kollha għandu l-iskop li joħloq kapaċità ta’ produzzjoni ġdida, jistax ikollu wkoll l-għan li jżid il-produttività ta’ l-installazzjonijiet li diġà jeżistu fit-tarzna.
(17)
Il-Kummissjoni kienet imħassba wkoll li s-sottoproġett DP 05 jikkonsisti biss fis-sostituzzjoni ta’ apparat mikri ma’ apparat tal-benefiċjarju stess, minħabba li l-benefiċċju ta’ dan l-investiment ma kienx evidenti fil-forma ta’ żieda fl-effiċjenza. Il-Kummissjoni kellha wkoll ċerti dubji dwar is-sottoproġett DP 09.
(18)
It-tieni, il-Kummissjoni kellha dubji dwar jekk is-sottoproġetti DP 01, DP 02 u DP 03 humiex eliġibbli għall-għajnuna reġjonali minħabba li jidhru li jwasslu għal żieda fil-kapaċità teknika tal-benefiċjarju. Il-Kummissjoni kkonkludiet li l-impatt ta’ l-għajnuna għall-investiment fuq il-kapaċità tat-tarzna jeħtieġ li jiġi analizzat aktar bir-reqqa.
(19)
It-tielet, lilhinn mid-dubji dwar l-eliġibilità tal-partijiet individwali tal-proġett ta’ investiment ta’ l-għajnuna reġjonali, il-Kummissjoni kellha dubju dwar jekk l-intensità ta’ l-għajnuna massima permessa kinitx ġiet rispettata.
(20)
Fl-aħħarnett, il-Kummissjoni waslet għall-konklużjoni proviżorja li, b’referenza għall-informazzjoni li kellha għad-dispożizzjoni tagħha f’dan il-ħin, il-bqija tas-sottoproġetti jikkonformaw mal-kriterji ta’ l-eliġibilità stabbiliti fil-Qafas dwar l-Għajnuna mill-Istat għall-bini tal-bastimenti (Framework on State aid to shipbuilding) - (“il-Qafas”) (4).
4. IL-KUMMENTI TAL-BENEFIĊJARJU
(21)
Wara li bdiet il-proċedura formali ta’ investigazzjoni, il-benefiċjarju pprovda iżjed spjegazzjonijiet dwar ir-raġunijiet għal u l-implikazzjonijiet tal-proġett ta’ investiment.
(22)
Iddikjara li l-inċentiv ewlieni għall-proġett ta’ l-investiment kien l-istruttura eżistenti mhux xierqa tat-tarzna, li kienet tirriżulta f’sitwazzjoni fejn il-produzzjoni kienet tiddependi fuq il-kundizzjonijiet naturali, jiġifieri l-livell tal-fond tad-Danubju. Il-partijiet tal-buq tal-bastiment (“sezzjonijiet”) bħalissa jiġu mmuntati kemm ġewwa, fi swali ta’ produzzjoni, kif ukoll barra, fil-viċinanza tal-binarji 4 u 5. Il-problemi assoċjati ma’ l-arranġamenti attwali huma li d-daqs ta’ dawn is-sezzjonijiet huwa ristrett, min-naħa waħda, għall-għoli tas-swali ta’ produzzjoni u min-naħa l-oħra mill-kapaċità tal-krejn fuq il-binarji 4 u 5 (27 t). Din is-sitwazzjoni għandha żewġ konsegwenzi prinċipali. L-ewwel, parti mill-assemblaġġ ta’ sezzjonijiet akbar trid issir fl-ilma. It-tieni, is-sezzjonijiet spiss huma iżgħar mid-daqs kritiku li jkun jippermetti l-installazzjoni tat-tagħmir, speċjalment is-sistema tal-pajpijiet. B’riżultat ta’ dan, dan l-apparat jiġi installat fl-ilma ġaladarba tkun ġiet immuntata l-qoxra kollha, u dan mhuwiex proċess effiċjenti.
(23)
Il-bżonn li s-sezzjonijiet jiġu mmuntati u li t-tagħmir jiġi installat almenu parzjalment fl-ilma jfisser li l-attività ta’ produzzjoni tat-tarzna tiddependi fuq livell xieraq ta’ l-ilma u fuq kundizzjonijiet oħra tad-Danubju. Jekk il-livell ta’ l-ilma huwa baxx, il-produzzjoni tieqaf minħabba li m’huwiex teknikament possibbli li x-xogħol ta’ l-assemblaġġ jitkompla fis-swali (minħabba l-għoli limitat u ż-żona żgħira li hija disponibbli) jew fil-miftuħ (il-kapaċità tal-krejn mhijiex adegwata).
(24)
Is-sottoproġetti DP 01 u DP 03 jindirizzaw din il-problema. L-investiment jirriżulta f’kapaċità ġdida għall-assemblaġġ u jippermetti lit-tarzna sabiex tipproduċi sezzjonijiet akbar. Il-kapaċità ta’ l-assemblaġġ li jsir fil-miftuħ tiżdied b’riżultat taż-żieda ta’ installazzjoni ġdida fuq il-binarju 8, li ser tkun mgħammra bi krejn ta’ 50 t; dan jikkorrispondi għall-kapaċità tal-krejn li hija meħtieġa fil-fażi finali tal-proċess ta’ produzzjoni fuq il-moll (50 t ukoll). B’hekk dan ser jimmodernizza l-proċess. Barra minn hekk, il-kapaċità ta’ l-assemblaġġ fuq il-binarji 4 u 5 tiġi mmodernizzata wkoll.
(25)
Għalhekk, parti mill-proċess ta’ produzzjoni tas-sezzjonijiet ser tinħareġ barra. Fil-passat, meta l-livell ta’ l-ilma tad-Danubju kien baxx wisq sabiex ix-xogħol isir fl-ilma, il-kapaċità tas-swali ta’ produzzjoni kienet iffullata u dan wassal għall-waqfien tal-produzzjoni fl-intrapriża. L-ispazju li jsir disponibbli se jintuża sabiex il-proċess ta’ produzzjoni fis-swali ta’ produzzjoni jiġi mmodernizzat u se jippermetti lit-tarzna sabiex tagħmel xogħol ieħor minbarra l-assemblaġġ u l-installazzjoni, bħat-tibjid jew il-manifattura ta’ diversi partijiet iżgħar għall-inġenji tal-baħar.
(26)
It-twettiq tas-sottoproġett DP 03 ser inaqqas in-netwerk ta’ distribuzzjoni, u b’hekk se jnaqqas it-telf ta’ l-enerġija.
(27)
Fir-rigward tas-sottoproġett DP 02, il-benefiċjarju enfasizza l-fatt li s-sostituzzjoni taċ-chamber jet eżistenti b’tip ġdid ser iżżid l-effiċjenza.
(28)
Fil-każ tas-sottoproġett DP 05, il-benefiċjarju qabbel il-karatteristiċi tekniċi ta’ l-għodda tat-titqib il-qadima ma’ dawk tal-ġdida, kif imsemmi fil-paragrafu (7).
(29)
Fl-aħħarnett, fil-każ tas-sottoproġett DP 09, il-benefiċjarju spjega li s-sistema tas-subkuntratti għall-welding ta’ l-aluminju u ta’ l-istainless steel issir problematika meta jsiru l-bidliet, waqt il-proċess ta’ produzzjoni, fl-ispeċifikazzjonijiet tekniċi tal-parts immanifatturati. Xi bidliet huma komuni u f’din is-sitwazzjoni l-benefiċjarju jiġi limitat mill-pjanijiet ta’ produzzjoni tas-subkuntratturi. Kieku l-benefiċjarju jkollu t-tagħmir tiegħu stess ikollu l-flessibilità li jkollu bżonn sabiex iwieġeb immedjatament għal dawn il-bidliet li jkunu jirriżultaw f’titjib sinjifikanti fil-proċess ta’ produzzjoni (tnaqqis ta’ 20 % fl-ispejjeż ta’ produzzjoni ta’ partijiet li mhumiex ta’ l-azzar). L-importanza ta’ din il-kwistjoni tqum dejjem iżjed meta jitqies l-użu dejjem akbar tal-materjali ta’ l-aluminju u ta’ l-istainless steel meta mqabbel ma’ l-azzar.
(30)
Bi tweġiba għat-tħassib li s-sottoproġetti DP 01 u DP 03, kif ukoll is-sottoproġett DP 02 għandhom l-għan li jespandu l-kapaċità teknika tat-tarzna, il-benefiċjarju argumenta li kapaċità teknika ogħla hija biss effett kollaterali taż-żieda fil-produttività li tinkiseb minn dan l-investiment. Il-benefiċjarju ddikjara li l-kapaċità totali tiżdied minn 24 000 cGT għal 28 500 cGT fl-2009, li tikkorrispondi għal żieda ta’ żewġ bastimenti fis-sena, skond id-daqs u t-tip tal-bastiment. Il-kapaċità teoretika ta’ l-ipproċessar ta’ l-azzar ser tiżdied minn 12 450 t għal 15 700 t. Il-kapaċità proprja ta’ l-ipproċessar ta’ l-azzar ser tibqa’ 12 450 t minħabba l-ostakli li jirriżultaw minn operazzjonijiet ta’ produzzjoni preċedenti li jistgħu jitneħħew biss permezz ta’ investiment sinjifikanti, li t-tarzna mhux qiegħda tippjana fil-perjodu medju.
(31)
Bi tweġiba għat-tħassib li s-sottoproġetti DP 01, DP 05 u DP 09 ma kinux maħsuba sabiex iżidu l-produttività ta’ l-installazzjonijiet eżistenti, il-benefiċjarju pprovda dejta lill-Kummissjoni li kienet tagħti provi taż-żieda reali fil-produttività. Il-benefiċjarju kkwantifika ż-żieda ġenerali fil-produttività permezz tal-fatturi li ġejjin: tnaqqis fiċ-ċiklu ta’ produzzjoni bi 20/12/8 ġurnata, skond it-tip ta’ l-inġenju tal-baħar, tnaqqis fil-volum tax-xogħol b’madwar 12 000 siegħa ta’ ħidma għal kull inġenju tal-baħar, żieda ta’ 14 % fil-produzzjoni tat-tagħmir għall-prefabbrikazzjoni ta’ l-azzar, indikat bħala l-kwantità ta’ l-azzar ipproċessat (t) għal kull ħaddiem, minn 13,65 għal 15,60, u żieda fil-produttività tat-tagħmir għall-prefabbrikazzjoni ta’ l-azzar indikati bħala numru ta’ sigħat ta’ xogħol għal kull tunnellata ta’ azzar ipproċessat, bi 31 % minn 127 għal 97.
5. KUMMENTI MIR-REPUBBLIKA SLOVAKKA
(32)
Ir-Repubblika Slovakka bagħtet il-kummenti tal-benefiċjarju iżda ma annettiet l-ebda kummenti min-naħa tagħha, u b’hekk, qablet mal-kummenti tal-benefiċjarju.
6. VALUTAZZJONI
6.1. Għajnuna mill-Istat skond l-Artikolu 87(1) tat-Trattat tal-KE
(33)
Skond l-Artikolu 87(1) tat-Trattat tal-KE, kwalunkwe għajnuna mogħtija minn Stat Membru jew permezz ta’ riżorsi mill-Istat fi kwalunkwe forma li tfixkel jew li thedded li tfixkel il-kompetizzjoni billi jiġu favoriti ċerti impriżi jew il-produzzjoni ta’ ċerta merkanzija, sal-punt li taffettwa l-kummerċ bejn l-Istati Membri, ma tkunx kompatibbli mas-suq komuni. Skond il-każistika stabbilita tal-Qrati Ewropej, il-kriterju tal-kummerċ li jiġi affettwat jintlaħaq jekk l-intrapriża riċevitriċi twettaq attività ekonomika li tinvolvi l-kummerċ bejn l-Istati Membri.
(34)
F’dan il-każ il-maħfra tad-dejn issir minn Sociálna poisťovňa, li hija awtorità ċentrali li tamministra s-sistema tas-sigurtà soċjali. Il-miżura finanzjarja b’hekk tirriżulta mir-riżorsi ta’ l-Istat u għalhekk tista’ tiġi attribwita lill-Istat. Sociálna poisťovňa għandha d-deskrezzjoni li taħfer il-ħlas tal-penali jew totalment jew in parti f’ “każijiet ġustifikati”. B’hekk jintlaħaq il-kriterju ta’ għażla. Il-miżura tagħti vantaġġ lill-SLK li t-tarzna ma kinitx tikseb fuq is-suq kieku kellha tħallas il-penali. SLK timmanifattura l-inġenji tal-baħar. Minħabba li dawn il-proġetti jiġu nnegozjati, il-miżura thedded li tfixkel il-kompetizzjoni u taffettwa l-kummerċ bejn l-Istati Membri. Avolja topera f’suq żgħir ta’ bastimenti żgħar sa 6 000 dwt, SLK almenu tista’ potenzjalment tikkompeti ma’ tarzni Pollakki iżgħar, mat-tarzna Olandiża DAMEN u mat-tarzna Ġermaniża Flensburg. Bħala konsegwenza, il-miżura finanzjarja tikkostitwixxi għajnuna mill-Istat skond l-Artikolu 87(1) tat-Trattat tal-KE u trid tiġi evalwata kif xieraq.
(35)
L-għajnuna mill-Istat tammonta għal SKK 17 117 957.
(36)
Kif ġie nnutat fid-deċiżjoni li tinbeda proċedura formali ta’ investigazzjoni, il-Kummissjoni ddeċidiet li ma tevalwax in-nuqqas ta’ infurzar tal-kontribuzzjonijiet tas-sigurtà soċjali lil Sociálna poisťovňa dovuti bejn il-31 ta’ Ottubru 2003 u l-31 ta’ Marzu 2004 sabiex jiġi stabbilit jekk dan kienx jikkostitwixxi Għajnuna mill-Istat fit-tifsira ta’ l-Artikolu 87(1) tat-Trattat tal-KE. Dan l-avveniment seħħ qabel l-adeżjoni ta’ l-Islovakkja fl-Unjoni Ewropea u ma japplikax wara. Il-Kummissjoni għalhekk m’hijiex kompetenti sabiex tevalwa l-kompatibilità ta’ din il-miżura mas-suq komuni. Ġie nnutat li SLK ħallas il-kontribuzzjonijiet tas-sigurtà soċjali li kienu dovuti bejn il-31 ta’ Ottubru u l-31 ta’ Marzu 2004, li hija kundizzjoni neċessarja għall-maħfra tal-ħlas tal-penali.
6.2. Kompatibilità ta’ l-għajnuna: Deroga taħt l-Artikolu 87(3) tat-Trattat tal-KE
(37)
Artikolu 87(2) u (3) tat-Trattat tal-KE jipprovdi għall-eżenzjonijiet għall-inkompatibilità ġenerali ta’ l-għajnuna mill-Istat mas-suq komuni, kif dikjarat f’paragrafu (1) ta’ l-istess Artikolu.
(38)
Il-Kummissjoni ħarġet il-Qafas relevanti għall-valutazzjoni ta’ l-għajnuna għall-bini tal-bastimenti. Skond dan il-Qafas, il-bini tal-bastimenti jfisser il-bini, fil-Komunità, ta’ inġenji tal-baħar kummerċjali li jbaħħru u li jaħdmu waħidhom. L-attivitajiet ta’ SLK jaqgħu taħt din id-definizzjoni u l-għajnuna li tingħata lil SLK għalhekk trid tiġi evalwata fid-dawl tal-Qafas għall-Bini tal-Bastimenti.
(39)
Punt 26 tal-Qafas tal-bini tal-Bastimenti jistabbilixxi li l-għajnuna reġjonali għall-bini tal-bastimenti, għat-tiswija tal-bastimenti jew għall-konverżjoni tal-bastimenti tista’ tiġi meqjusa bħala kompatibbli mas-suq komuni biss jekk l-għajnuna tingħata għall-investiment fuq titjib fil-livell u fuq l-immodernizzar tat-tarzni li diġà jeżistu, li mhijiex relatata ma’ ristrutturar finanzjarju tat-tarzna konċernata jew tarzni kkonċernati, bl-għan li tiġi mtejba l-produttività ta’ l-installazzjonjiet li hemm diġà.
(40)
L-intensità ta’ l-għajnuna ma tistax taqbeż il-22,5 % fl-oqsma li hemm referenza għalihom fl-Artikolu 87(3)(a) tat-Trattat tal-KE jew il-massimu ta’ l-għajnuna reġjonali applikabbli, skond liema jkun l-inqas. F’dan il-każ, jiġi applikat massimu ta’ 22,5 %. L-għajnuna trid tkun limitata sabiex tappoġġa l-ispiża eliġibbli kif definita fil-linji gwida dwar l-għajnuna reġjonali (“Linji gwida reġjonali”) (5) li huma applikabbli.
L-Immodernizzar - proġetti DP 01, DP 05 u DP 09
(41)
Id-dubji espressi mill-Kummissjoni dwar jekk dawn is-sottoproġetti humiex investiment fl-immodernizzar tat-tarzna eżistenti bl-għan li titjieb il-produttività ta’ l-installazzjonijiet eżistenti ġew miċħuda.
(42)
Il-Kummissjoni tikkunsidra s-sottoproġett DP 01 bħala proġett għall-immodernizzar minħabba li jissimplifika l-proċess ta’ produzzjoni u jindirizza l-problemi fundamentali relatati mas-sitwazzjoni attwali tat-tarzni. L-ewwel, jippermetti lit-tarzni sabiex jimmanifatturaw sezzjonijiet akbar f’xatt ix-xmara, u għalhekk, il-produzzjoni fit-tarzni mhux ser tiddependi fuq il-kundizzjonijiet naturali tax-xmara Danubju. It-tieni, l-effiċjenza tal-proċess ta’ l-assemblaġġ ser titjieb minħabba li t-tarzni jkunu jistgħu jimmanifatturaw sezzjonijiet akbar. It-tielet, il-ħidma sabiex jiġi installat it-tagħmir fis-sezzjonijiet individwali tista’ ssir qabel fil-proċess ta’ produzzjoni, u dan ser iżid l-effiċjenza meta mqabbel mas-sitwazzjoni attwali fejn l-installazzjoni tat-tagħmir, speċjalment is-sistema tal-pajpijiet, ma ssirx sakemm il-qoxra tal-bastiment titlesta. Fl-aħħarnett, l-installazzjoni l-ġdida ser tiffaċilita l-użu aħjar tas-swali ta’ produzzjoni, li l-kapaċità tagħhom bħalissa hija mgħobbija żżejjed, minħabba li fihom jinbnew it-taqsimiet, u fil-futur ser jintużaw għall-attivitajiet oħra relatati mat-twettiq tax-xogħol f’fażijiet iżjed tard tal-proċess ta’ produzzjoni.
(43)
F’dan il-każ, il-Kummissjoni tikkonkludi li, avolja s-sottoproġett DP 01 huwa relatat ma’ installazzjoni ġdida ġenwinament jinvolvi l-immodernizzar tat-tarzni b’mod ġenerali (b’mod partikolari l-proċess ta’ produzzjoni għall-assemblaġġ tas-sezzjonijiet) u jirriżulta f’żieda fil-produttività ta’ l-installazzjonijiet eżistenti, speċjalment fis-swali tal-produzzjoni.
(44)
Fil-każ tas-sottoproġett DP 05 tista’ tintuża għodda għat-titqib iżjed moderna u li tgħaġġel aktar (DP 05), f’xogħol fuq firxa usa’ ta’ partijiet, grazzi għall-karatteristiċi tekniċi tagħha, u għalhekk, tiżdied il-flessibilità fl-iskop tal-ħidma ta’ l-operat, tal-produzzjoni u ta’ l-assemblaġġ tas-sistema. Dan l-investiment jirrappreżenta mmodernizzar ġenwin u mhux biss jissostitwixxi l-makkinarju li jiġi użat fit-tarzni s’issa. Dan is-sottoproġett iżid il-produttività ta’ l-installazzjonijiet eżistenti u avolja l-istrumenti mikrija ma jistgħux jitqiesu bħala installazzjonijiet eżistenti, is-sottoproġett iżid il-produttività fl-iskop tal-ħidma ta’ l-operat tal-produzzjoni u ta’ l-assemblaġġ tas-sistema.
(45)
Fil-każ tas-sottoproġett DP 09, dan ifisser żieda fil-produttività fil-workshop tal-welding ta’ l-aluminju u ta’ l-istainless steel (DP 09) permezz ta’ tfaddil evidenti fl-ispejjeż u billi t-tarzna tkun tista’ twieġeb ad hoc għall-bidliet frekwenti fl-ispeċifikazzjonijiet tal-klijenti, u b’hekk titneħħa l-ħtieġa li l-proċess ta’ produzzjoni jiġi sospiż. Dan l-investiment, li jirriżulta f’insourcing, jirrappreżenta mmodernizzar ġenwin tal-proċess ta’ produzzjoni. Il-proġett ifisser żieda fil-produttività ta’ l-installazzjonijiet eżistenti u, avolja l-installazzjoni ma tistax titqies bħala installazzjoni eżistenti, il-proġett ser itejjeb il-proċess ta’ produzzjoni fl-intier tiegħu.
(46)
Il-Kummissjoni għal dawn ir-raġunijiet tikkonkludi li s-sottoproġetti DP 05 u DP 09 jirriżultaw fl-immodernizzar tat-tarzni eżistenti u meta mqabbla ma’ l-installazzjonijiet eżistenti, ser iżidu l-produttività.
Kwistjoni ta’ kapaċità - il-proġetti DP 01, DP 02 u DP 03
(47)
Fid-deċiżjoni tagħha li tibda proċedura formali ta’ investigazzjoni, il-Kummissjoni kienet imħassba li s-sottoproġetti DP 01, DP 02 u DP 03 setgħu jwasslu għal żieda fil-kapaċità tat-tarzna u esprimew tħassib dwar jekk żieda bħal din fil-kapaċità kinitx kompatibbli mad-dispożizzjonijiet ta’ Qafas.
(48)
Il-Kummissjoni tikkonkludi li dawn it-tliet sottoproġetti kollha jwettqu r-rekwiżit li l-investiment irid isir fl-immodernizzar tat-tarzni eżistenti bl-għan li tiżdied il-produttività fl-installazzjonijiet eżistenti. Fil-każ tas-sottoproġett DP 01, it-twettiq ta’ dan ir-rekwiżit ġie indikat fil-paragrafu (42). Fil-każ tas-sottoproġett DP 02, il-Kummissjoni tinnota li ċ-chamber jet il-ġdid jirrappreżenta titjib kwalitattiv minħabba li jgħaġġel iżjed u juża inqas materjal u enerġija u jirriżulta wkoll f’titjib fl-ambjent. Is-sottoproġett DP 03 għandu żewġ benefiċċji. L-ewwel, inaqqas in-netwerk ta’ distribuzzjoni u dan jiffranka l-ispejjeż ta’ l-enerġija. It-tieni, it-titjib fit-tagħmir għall-assemblaġġ tas-sezzjonijiet fuq il-binarji 4 u 5 jżid ukoll il-produttività, bħal fil-każ tas-sottoproġett DP 01 (il-kapaċità li jinbnew sezzjonijiet akbar, il-ħolqien ta’ aktar spazju fis-swali ta’ produzzjoni, il-produzzjoni tista’ tipproċedi irrispettivament mill-kundizzjoni tat-temp).
(49)
Fil-każ tal-kwistjoni ta’ kapaċità, il-Kummissjoni l-ewwel ser tevalwa l-impatt li dawn is-sottoproġetti għandhom fuq il-kapaċità teknika tat-tarzni (ara paragrafi (50) u (51)). Il-Kummissjoni mbagħad tiddeċiedi jekk iż-żieda fil-kapaċità, fil-każ ta’ kwalunkwe żieda, tistax titqies bħala ġġustifikata (ara paragrafi (52) u (53)).
(50)
B’referenza għall-informazzjoni rrappurtata mill-benefiċjarju, il-Kummissjoni tinnota li, avolja s-sottoproġett DP 02 ġenwinament jirriżulta f’żieda fil-kapaċità ta’ l-installazzjoni eżistenti tas-sistema awtomatika għall-prefabbrikazzjoni ta’ l-azzar, din iż-żieda fil-kapaċità hija purament teoretika. Il-kapaċità l-ġdida ta’ 15 700 t ta’ l-azzar ipproċessat hija l-figura l-ġdida li tindika l-kapaċità massima ta’ din l-installazzjoni. L-eżistenza ta’ l-ostakli li jinqalgħu fl-operazzjonijiet ta’ produzzjoni aktar bikrija tfisser li l-kwalità proprja ta’ l-azzar ipproċessat ma tinbidilx u tibqa’ 12 450 t. Il-benefiċjarju kkonferma li investimenti sinjifikanti jkunu neċessarji sabiex jitneħħew l-ostakli fil-prefabbrikazzjoni ta’ l-azzar iżda li bħalissa ma kien hemm l-ebda pjanijiet għall-investimenti bħal dawn. Il-Kummissjoni għalhekk tikkonkludi li s-sottoproġett DP 02 ma jirriżultax f’żieda fil-kapaċità tat-tarzni b’mod ġenerali u l-possibbiltà ta’ żieda għall-kapaċità massima ta’ 15 700 t hija purament waħda teoretika.
(51)
Fil-każ tas-sottoproġett DP 01 u DP 03, ġie kkonfermat li, flimkien, dawn is-sottoproġetti jżidu l-kapaċità tat-tarzni minn 24 000 cGT għal 28 500 cGT. Dan jikkorrispondi għal żieda ta’ massimu ta’ żewġ bastimenti fis-sena, skond id-daqs u t-tip ta’ l-inġenju tal-baħar prodott. Il-Kummissjoni tinnota li minħabba li l-kapaċità ta’ l-ipproċessar ta’ l-azzar ma tiżdiedx (ara paragrafu (50), iż-żieda fil-kapaċità teknika tat-tarzni għandha tkun konsegwenza taż-żieda fil-produttività tal-ħidma operattiva wara l-prefabbrikazzjoni ta’ l-azzar. Is-sottoproġetti DP 01 u DP 03 ġenwinament jirriżultaw f’żieda fil-produttività fil-każ tal-proċess ta’ l-assemblaġġ ta’ sezzjoni, b’iffrankar sinjifikanti ta’ żmien għall-assemblaġġ (iċ-ċiklu ta’ produzzjoni ser jonqos b’medja ta’ 30 % minħabba li l-assemblaġġ ta’ inġenju tal-baħar wieħed idum bejn wieħed u ieħor medja ta’ 36 ġurnata u se jiġu ffrankati bħala medja 13-il ġurnata għal kull inġenju tal-baħar, ara paragrafu (31)). Tista’ tirriżulta żieda fil-kapaċità minħabba l-fatt li ser jiġu mmuntati sezzjonijiet akbar u dan jiffranka l-ħin li jkun neċessarju sabiex tiġi mmuntata l-qoxra tal-bastiment. Dan ser jirriżulta f’cGT ogħla għal kull sena kalendarja.
(52)
Il-Kummissjoni issa trid tiddeċiedi jekk din iż-żieda fil-kapaċità hijiex f’proporzjon ma’ żieda fil-produttività. F’dan ir-rigward, il-Kummissjoni tinnota li l-proġett ta’ l-investiment jirrappreżenta benefiċċju sinjifikanti fil-każ tal-produttività. Iċ-ċiklu ta’ produzzjoni ser jonqos b’medja ta’ 30 %. L-indikaturi kollha ta’ produttività se jirreġistraw titjib: żieda ta’ 15 % (minn 67 għal 58) fil-produttività ġenerali tat-tarzni, indikati f’sigħat ta’ xogħol /cGT, żieda ta’ 14 % (minn 13.65 għal 15.60) fil-produttività ta’ l-apparat għall-prefabbrikazzjoni ta’ l-azzar, indikata bħala l-kwalità ta’ l-azzar ipproċessat (t) għal kull ħaddiem, jew ta’ 13 % (minn 127 għal 97) jekk indikati bħala n-numru ta’ sigħat ta’ ħidma għal kull tunnellata ta’ azzar ipproċessat. Il-Kummissjoni tinnota wkoll li anke jekk jinħolqu 140 impjieg dirett ġdid fit-tarzna li jfisser tkabbir ta’ 15 %, in-numru totali ta’ sigħat ta’ ħidma disponibbli kull sena jiżdied bi 3,9 % biss (minn 1 590 300 għal 1 653 200). Dan ifisser li l-ħolqien ta’ impjiegi diretti ġodda jirriżulta l-aktar minħabba l-bidla għall-insourcing fil-qasam ta’ l-operazzjonijiet ta’ l-iwweldjar (DP 09). Iż-żieda fil-kapaċità m’hijiex ir-riżultat tal-ħolqien ta’ xogħol addizzjonali, iżda ta’ l-immodernizzar ta’ l-installazzjonijiet u taż-żieda fl-effiċjenza fil-proċess ta’ produzzjoni kollu.
(53)
Billi l-investimenti jikkonformaw mar-rekwiżit ta’ l-immodernizzar tat-tarzni eżistenti, l-għan u l-effett, li huma li tiżdied il-produttività ta’ l-installazzjonijiet eżistenti, billi ż-żieda fil-kapaċità hija biss konsegwenza ta’ l-immodernizzar tat-tarzni u hija relatata mal-bidla fil-proċess ta’ produzzjoni; u billi din iż-żieda fil-produttività hija sinjifikanti, iż-żieda fil-kapaċità hija proporzjonata maż-żieda fil-produttività.
(54)
Il-Kummissjoni għalhekk tikkonkludi li s-sottoproġetti DP 01, DP 02 u DP 03 huma eliġibbli għall-għajnuna reġjonali.
Il-bqija tas-sottoproġetti
(55)
Il-Kummissjoni tikkonferma l-konklużjoni proviżorja tagħha dwar id-deċiżjoni li tinbeda proċedura formali ta’ investigazzjoni li l-bqija tas-sottoproġetti (DP 04, DP 06, DP 07 u DP 08) huma eliġibbli għall-għajnuna reġjonali.
Il-kriterji tal-bqija ta’ l-eliġibilità
(55)
Il-Kummissjoni tinnota wkoll li s-sottoproġetti nnotifikati kollha jissodisfaw il-kriterji ta’ eliġibilità stabbiliti fil-Linji Gwida Reġjonali (investimenti f’assi fissi) fl-installazzjonijiet/makkinarju li ser jinxtara bil-kundizzjonijiet tas-suq u li ma jikkostitwixxix biss is-sostituzzjoni ta’ l-assi li jkunu naqsu fil-valur. L-investiment m’għandux x’jaqsam mar-ristrutturar finanzjarju.
L-intensità ta’ l-Għajnuna
(57)
Minħabba li d-dubji tal-Komunità dwar l-eliġibilità ta’ parti mill-proġett ta’ investiment għall-għajnuna reġjonali ġew miċħuda, il-Kummissjoni tikkonkludi li l-intensità massima ta’ l-għajnuna ta’ 22,5 % ta’ l-ispejjeż eliġibbli, kif stabbilit fil-Qafas, ġiet osservata.
Il-bqija tal-kundizzjonijiet dwar il-kompatibilità ta’ l-għajnuna reġjonali mas-suq komuni
(58)
Minħabba li, f’dan il-każ, l-għajnuna mill-istat tingħata ad hoc għal proġett indipendenti, il-Kummissjoni evalwat ukoll l-influwenza ta’ dan il-proġett fuq l-iżvilupp reġjonali skond il-Linji Ġwida Reġjonali. Il-Kummissjoni tikkonkludi li permezz ta’ mmodernizzar sinjifikanti tat-tarzni, il-proġett jikkontribwixxi għall-iżvilupp tar-reġjun, jiġifieri jżid il-kompetittività fuq is-suq u jgħin sabiex jinżammu l-impjiegi f’reġjun b’rata ta’ nies qiegħda ta’ 14 %. L-investiment jibqa’ fis-seħħ għal mill-inqas 5 snin.
(59)
Slovenské lodenice Komárno, a.s. applikat għall-Għajnuna mill-Istat qabel beda x-xogħol fuq il-proġett u tikkontribwixxi iżjed minn 25 % għall-finanzjament tal-proġett, b’mod konformi mal-Linji Gwida Reġjonali.
7. KONKLUŻJONI
(60)
Il-Kummissjoni tikkonkludi li l-għajnuna reġjonali maħsuba għal Slovenské lodenice Komárno, li tammonta għal 22,5 % ta’ SKK 76 100 000, jiġifieri SKK 17 117 957, hija konformi mal-kundizzjonijiet għall-għajnuna reġjonali stabbilita fil-Qafas. L-għajnuna ppjanata għalhekk tissodisfa l-kundizzjonijiet li fiha tista’ titqies bħala għajnuna li hija kompatibbli mas-suq komuni,
ADDOTTAT DIN ID-DEĊIŻJONI
Artikolu 1
L-għajnuna mill-Istat li r-Repubblika Slovakka biħsiebha tagħti lil Slovenské lodenice Komárno fil-forma ta’ maħfra ta’ dejn li jammonta għal SKK 17 117 957 hija kompatibbli mas-suq komuni skond l-Artikolu 87(3)(ċ) tat-Trattat tal-KE.
Bil-preżenti, qiegħed jiġi permess l-għoti ta’ għajnuna fl-ammont ta’ SKK 17 117 957.
Artikolu 2
Din id-Deċiżjoni hija indirizzata lir-Repubblika Slovakka.
Magħmul fi Brussell, 21 ta’ Marzu 2007.

Labels: 1
19
4
18